挽巽齋先生歐陽大著
作者：文天祥
朝代：宋

paragraphs: 徘徊西河上，月落衆星稀。
哲人萎中道，雨絕將安之。
昔者麗鴻藻，玉振含清暉。
名理軼晉魏，雅言襲軻思。
連駕覲馳道，并坐侍端闈。
及門懷燕婉，升堂接逶迤。
方期黄鵠翔，忽作朝露晞。
黔婁不蓋體，延陵有遺悲。
層阿翳寒樹，平楚曖希微。
帷㡛衣廣柳，縞冠涕如縻。
水從章江去，雲遶楚山飛。
已矣如有聞，斯文不在茲。